Imtella' Ġunju 1, 2021 - Aġġornata 1 Ta' Ġunju, 2021 5:37pm Ritratti: Dunskie Borg, Ray Caruana Raġel ġarrab xi ġrieħi wara li tard waranofsinhar intlaqat minn karozza fil-Ħamrun. tvm.com.mt jinsab informat li l-inċident seħħ għall-ħabta tal-3.45 p.m. fi Triq il-Kbira San Ġużepp meta għal xi raġuni r-raġel, li kien qed jaqsam it-triq qrib zebra crossing li hemm biswit Pjazza San Pawl, intlaqat minn karozza tal-għamla Nissan March. Il-Pulizija qalet lil TVM li l-karozza kienet misjuqa minn mara ta' 54 sena minn Ħal Qormi. Ir-raġel ingħata l-ewwel għajnuna minn persuni li nzertaw mexjin fl-istess triq. Tim mediku assista lill-vittma fuq il-post u ttieħed l-isptar għal aktar kura. Il-kundizzjoni tiegħu għadha mhix magħrufa. Il-Pulizija qed tinvestiga l-każ waqt li kellha tingħalaq it-triq għat-traffiku.